**Opt martie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Opt martie zâmbește din zăpadă

Cu ochii mari, parcă-s de ghiocel,

Mă uit atent și te găsesc în el,

Ai trupul verde crud, dulce naiadă.

Sub pleoape porți doi stropi de primăvară

Culeși în zori din ochiul de omăt,

Chiar dacă iarna vine îndărăt,

Tu o sfidezi în rochia de seară.

Te-alint pe frunte și te strâng în palmă,

Ca pe-o bijuterie te ascund

În inima ce-mi bate azi rotund -

S-o porți în vremuri grele ca pe-o talmă!

- Un petic crud de iarbă îndrăznește

Să-și culce tâmpla peste albul pur,

Ce timp sucit, ce iarnă împrejur...

Ascuns în nori și soarele bârfește.

În colțul străzii mele primăvara

Psalmodiază iarna dintre noi...

Întoarce tu o oră înapoi

Și umple-mi cu iubire călimara

Să pot să-ți scriu așa cum îți vorbesc,

Iubirea mea, în fiecare zi,

Credeam c-atunci când tac, m-asculți și știi

Că dragostea și versul ne-mpletesc.

Ioan Grigoraș Liliana Trif